Faċli. Sempliċi. Anke jien naf nagħmel hekk. Il-Malti stess jgħid li bħaċ-ċirasa. Tiekol waħda u tmur għal oħra. Tgħid waħda u wara tgħid oħra. Tant hu faċli li l-istess Malti jgħid li n-nuqqas ta' kliem jew aħjar is-silenzju, huwa meqjus bħala prezzjuż aktar mill-kliem. Fil-każ ta' Mejlak, jittajpja waħda u jittajpja oħra. Skond kif smajtu jgħid f'intervista wara jaqrahom jgħajjat biex jara kif qed idoqqu waħda wara l-oħra. U b'hekk issir sentenza. Minn sentenza tinsilet storja. F'kemm ilni qrajt saru għaxra minnhom. F'każin taf tisma mija f'lejla. Imma l-mija li tisma' f'każin ċert li ma jgħarrxukx bħal waħda mill-għaxra ta' Mejlak, li ġabar riċentament fi ktieb taħt l-isem Dak li l-lejl iħallik tgħid Tagħrix sempliċi bi swaba indokrati u difrejn maqtugħa qosra bi preċiżjoni biex żgur ma jigirfukx. U forsi apparti dan kull storja li qrajt mal-lejl aktar ma ħallietni ngħid, ħallietni nehwden, għax kliem ma kienx jibqgħali. Mejlak uża kelma sempliċi wara l-oħra. Kultant waqt li naqra, bdejt ngħid, anke jien naf nagħmel hekk. Imma l-fatt hu li Mejlak kiteb ktieb b'għaxar stejjer u jien qiegħed hawn nibblogja. Mejlak ta dimensjoni oħra tas-sempliċita lil-letteratura Maltija. Imma minn din is-sempliċita kollha, uża s-sengħa tiegħu biex b'dawn l-istess kliem ipitter sitwazzjoni, u aktar minn hekk, jispjega emozzjonijiet. Ħafna drabi kellna monologi. U f'monologu toħroġ il-verita. U mal-veritajiet joħorġu ħafna s-sigrieti. U forsi dik hi d-differenza kollha bejn monologu u djalogu. Tal-ewwel żgur onest. U aktar milli onest, jgħidlek kollox mill-bidu sal-aħħar. Imma taf iweġġgħek. U jbiddillek il-perspettiva kollha ta' dak li dejjem emmint fih, jew kont tiftaħar bih, imqar jekk f'qalbek. Kultant Mejlak jeħdok sa ġnien fi Spanja, darba oħra fil-ġnien tiegħek stess fejn tista' tara l-koppla tal-knisja tar-raħal. Darba oħra fil-kamra tas-sodda tiegħek tiddiskuti ma' martek, darba oħra f'kamra ta' lukanda 'l bogħod mid-dar ma' stranġier. Jew f'qiegħ ta' sodda fl-isptar x'aktarx fis-sezzjoni ITU. Il-postijiet huma iżda sfond. U waqt dan kollu tapprezza li anke l-melankonija taf tkun ewforika.